+-----------------------------------------------------------------------+
| ส่วนที่ 1 ข้อมูลสรุป (Executive Summary)                                    |
+-----------------------------------------------------------------------+

บริษัท อีโนเว รับเบอร์ (ประเทศไทย) จำกัด (มหาชน) ก่อตั้งขึ้นในปี พ.ศ. 2512
โดยประกอบธุรกิจเป็น ผู้ผลิตยางนอก ยางในรถจักรยานยนต์ และชิ้นส่วนยางอุตสาหกรรม
ภายใต้ชื่อการค้า “IRC” ด้วยประสบการณ์กว่า 34 ปี
รวมถึงมีการถ่ายทอดเทคโนโลยีที่ทันสมัยจากประเทศญี่ปุ่น
ประกอบกับบริษัทฯมีทีมวิจัยและพัฒนาที่ทำการออกแบบผลิตภัณฑ์ใหม่ออกสู่ตลาดอย่างต่อเนื่องทำให้ผลิตภัณฑ์ของบริษัทฯเป็นที่ยอมรับของผู้บริโภค
และผู้นำด้านการตลาดตลอดระยะเวลาที่ผ่านมา
ดังจะเห็นได้จากบริษัทฯได้การรับรองคุณภาพมาตรฐานสากล ISO 9002 , มาตรฐานผลิตภัณฑ์ยุโรป
(E-Mark) , มาตรฐานอุตสาหกรรม (มอก) และรับรองมาตรฐาน QS 9000
และยังได้รับรางวัลสถานประกอบการดีเด่น 2 รางวัล จากกระทรวงแรงงาน ได้แก่
รางวัลดีเด่นด้านแรงงานสัมพันธ์ และรางวัล ดีเด่นด้านสวัสดิการแรงงานประจำปี 2546

บริษัท อีโนเว รับเบอร์ (ประเทศไทย) จำกัด (มหาชน) จดทะเบียนในตลาดหลักทรัพย์ในปี 2536
ด้วยทุนจดทะเบียน 100 ล้านบาท และในปี 2539 เพิ่มทุนเป็น 200 ล้านบาท
เพื่อขยายฐานการผลิตชิ้นส่วนยางอุตสาหกรรม

บริษัทมีโรงงานตั้งอยู่ 2 แห่ง ได้แก่

โรงงานรังสิต ตั้งอยู่เลขที่ 258 ซอย รังสิต-นครนายก ตำบล ประชาธิปัตย์ อำเภอ ธัญบุรี จังหวัด
ปทุมธานี

ซึ่งเป็นสายการผลิตยางนอก ยางในรถจักรยานยนต์

โรงงานวังน้อย ตั้งอยู่เลขที่ 157 หมู่ 5 ถนน พหลโยธิน ตำบล ลำไทร อำเภอ วังน้อย จังหวัด
พระนครศรีอยุธยา 13170 ซึ่งเป็นสายการผลิตชิ้นส่วนยางอุตสาหกรรม

ด้านการจัดจำหน่ายผลิตภัณฑ์ยางนอก-ยางในรถจักรยานยนต์
มีการจำหน่ายให้กับโรงงานประกอบรถยนต์และรถจักรยานยนต์ทั้งในประเทศ และต่างประเทศ
(Original Equipped Market : OEM) และตลาดทดแทน (Replacement Market)
ซึ่งในปัจจุบันบริษัทฯขยายการส่งออกไปยังตลาด OEM ในประเทศญี่ปุ่น และในยุโรป
อีกทั้งการที่บริษัทแม่คือ Inoue Rubber Co.,Ltd. (Japan) และ Bridgestone
Corporation Co.,Ltd. Japan ได้ร่วมทุนกันจัดตั้งบริษัท Bridgestone IRC
Manufacturing Japan Co.,Ltd. เพื่อร่วมการผลิตยางนอก-ยางในรถจักรยานยนต์ในแบรนด์
IRC และ BRIDGSTONE
มีผลต่อการขยายฐานการผลิตยางนอก-ยางในรถจักรยานยนต์เพื่อการส่งออกของบริษัทฯโดยตรง

ด้านการจำหน่ายผลิตภัณฑ์ชิ้นส่วนยางอุตสาหกรรม (Industrial Elastomer Part)
ส่วนใหญ่จัดจำหน่ายให้กลุ่มผู้ผลิตและประกอบรถยนต์และรถจักรยานยนต์ โดยเป็นทั้งชิ้นส่วน
Function Parts และ Non-function Parts
โดยบริษัทผู้ผลิตรถยนต์รถจักรยานยนต์เป็นผู้ประกอบและจำหน่ายในประเทศและส่งออกต่างประเทศด้วยตนเอง
และบางส่วนบริษัทฯเป็นผู้ส่งออกโดยตรงไปบริษัทผู้ผลิตรถยนต์รถจักรยานยนต์ และบริษัทในกลุ่ม Non
Automobile ในต่างประเทศ

และในปี 2544 บริษัทฯเริ่มทำการผลิตยางในบิวทิวชนิดไม่รั่ว (Tuff-Up Tube)
ซึ่งเป็นสายการผลิตในลิขสิทธิ์ของ IRC เป็นแห่งเดียวในโลก และในปี พ.ศ.2546
ได้เปิดสายการผลิตประกอบวงล้อรถจักรยานยนต์ เพื่อส่งให้กับบริษัท ไทยซูซูกิ มอเตอร์ จำกัด

โดยภาพรวมปัจจุบันกลุ่มอุตสาหกรรมยานยนต์นี้จะมีการแข่งขันและการเติบโตที่สูง
จากการที่บริษัทผู้ผลิตรถยนต์และรถจักรยานยนต์หลายๆแห่งผลิตรถยนต์และรถจักรยานยนต์รุ่นใหม่ออกสู่ตลาด
ทำให้ยอดขายรถยนต์และรถจักรยายนต์เพิ่มสูงมากขึ้นเมื่อเปรียบเทียบกับปีก่อนหน้า
และภายใต้สภาวะการแข่งขันสูงเช่นนี้ผู้ผลิตรถยนต์
รถจักรยานยนต์ทุกท่านย่อมมีความพยายามพัฒนาต้นทุนการผลิต , เทคโนโลยี , คุณภาพ
และการบริการ เพื่อสนองต่อความต้องการผู้บริโภค สิ่งเหล่านี้เป็นปัจจัยสำคัญให้บริษัท อีโนเว
รับเบอร์ (ประเทศไทย) จำกัด (มหาชน) นำมาสนองต่อผู้ผลิตและผู้บริโภคเช่นกัน

ด้านการบริหาร บริษัทฯมุ่งเน้นการพัฒนาศักยภาพในการผลิต , การค้นคว้าวิจัยพัฒนาทางเทคโนโลยี
และบุคลากร มาโดยตลอด เพื่อสนองต่อตลาด และขยายฐานด้านการตลาดทั้งในประเทศ
และต่างประเทศ